تاغديمسيت (معروفة حتى بلسان غدامس أولا غديمس هي وحدة من اللوغات لأمازيغية الشرقية اللي الناس كاتهضر بيها فواحة غدامس فمنطقة نالوت اللي كاينة فليبيا. لأعمال ولأبحات اللي كاينين على لوغة غدامس تجمعات من طرف جوج ديال اللوغويين. لماتارييل اللول جاي من أدولف ديكاسالانطي موطيلينسكي فلعوام ديال 1903 و1904. مصادر أوتق على هاد اللوغة جات من عند جاك لانفري اللي عاش فغدامس من 1944 حتال 1945 ونشر لأعمال ديالو ف1968 و1973. من ديك لوقت مابقاش تدارو أبحات على هاد اللوغة. مارتين كوصمان ف2013 نشر كتاب جديد ديال لقواعيد دتاغديمسيت معتامد على لأعمال ديال لانفري. لانفري ݣال باللي تقريبا ربعالاف ديال الناس كايهضرو بهاد اللوغة. الرقم لحقيقي لشحال كانو كاينطقو هاد اللوغة مامعروفش. "إتنولوݣ" كايقدّر عدد الناطقين بلسان غدامس ب10 آلاف ف2006، زيادة على 2000 خرين ساكنين برّا لمنطاقة لأصلية ديال هاد اللوغة. الرقم ديال 10 آلاف كايعكس شحال ساكنين فلمدينة كاملة، واللي ماشي كولهوم كايهضرو بيها. زيادة على هادشي، لعدد ديال 2000 مهاجر جاي من مصدر قديم بزاف. "إتنولوݣ" كايكلاصي اللوغة على أنها 6b (مهددة). تاغديمسيت وحدة من اللوغات لأمازيغية اللي حافضات على بزاف ديال لخصائيص ديال الهضرة والشكل، ولقاموس ديال هاد اللوغة فيه تأتر قليل بزاف نسبيا بلعربية.